Wimpy: ‘Geen tekens van peuter met kos’Wimpy i’langa Mall in Nelspruit, Mpumalanga, het reageer op bewerings in die sosiale media dat ŉ klant ontlasting in sy kos by dié tak van dié restaurantgroep gekry het. Wimpy Suid-Afrika het in ŉ verklaring gesê hulle is bewus van ŉ klag van ŉ klant in die betrokke restaurant op 7 September 2018. “Die kwessie het later op sosiale media verskyn, en daar was bewerings dat daar met die kos gepeuter is. Dié bewerings het egter nie van die klant self af gekom nie. Die oorspronklike Facebook-plasing is intussen ook reeds verwyder,” lui die verklaring. Sarel Celliers, franchise-eienaar van Wimpy i’langa Mall, het die restaurant binne ure ná die voorval besoek en het ŉ verslag saamgestel oor die kwessies wat die klant ervaar het. ŉ Volledige ondersoek oor bewerings dat daar met die kos gepeuter is, is dadelik deur Wimpy i’langa Mall van stapel gestuur, insluitend analise van die kringtelevisiebeeldmateriaal en omvattende ondersoeke met die personeel. Wimpy i’langa Mall kon nie enige bewyse kry dat daar met die kos gepeuter is nie. “Ons bly verbind tot kliëntewelvaart en om die hoogste gehalte van kosstandaarde met elke ete te handhaaf,” het Celliers bygevoeg. “Ons beskou bewerings van wangedrag in ŉ uiters ernstige lig en ons stel dadelik ondersoek in. Ons kon egter nie enige bewyse vind om die bewerings te staaf wat op sosiale media die ronde gedoen het nie. Ek is vol vertroue dat ons restaurant teen die hoogste etiese standaarde bedryf word en ons sal dit in die toekoms ook doen.” Maroela Media het vroeër berig Mildri Ferreira het op Facebook gesê haar man (Jakes) het iets in sy kos gevind wat na ontlasting geruik het. “Toe hy die kelnerin en die kombuispersoneel konfronteer, het hulle gelag en gesê: ‘Ons het ŉ wit man gevang,’ onbewus daarvan dat hy kon verstaan wat hulle sê,” het Ferreira geskryf. Ferreira beweer die bestuurderes het haar man ook uitgelag toe hy met haar oor die vreemde reuk in sy kos wou praat. “Ek kan my net voorstel wat daarin was.” Ferreira het Maroela Media by navraag na haar man verwys. Hy sê hy volstaan by sy vrou se inskrywing op Facebook en verkies om nie verder kommentaar te lewer nie. Hy het wel bevestig dat Wimpy hom genader het om verskoning te vra en in daardie stadium gesê hulle is nog besig met hul ondersoek.